b"\n_START_ARTICLE_\nVirtuelt flyselskap\n_START_PARAGRAPH_\nEt virtuelt flyselskap er et flyselskap som har satt bort (engelsk: outsourced) s\xc3\xa5 mange som mulige funksjoner av selskapet b\xc3\xa5de operasjons- og driftsmessig. Administrasjonen og ledelsen i selskapet har fortsatt kontroll og regjerer over selskapets virksomhet. Driften i et virtuelt flyselskap kan fra et offentlig perspektiv fremst\xc3\xa5 som et slags reisebyr\xc3\xa5._NEWLINE_Prim\xc3\xa6roppgaven til et virtuelt flyselskap er \xc3\xa5 utvikle og tilby reisetjenester, samt \xc3\xa5 h\xc3\xa5ndtere og disponere selskapets fl\xc3\xa5te- og rutenettverk. Det finnes f\xc3\xa5 selskap som er rene virtuelle flyselskap, men det er sv\xc3\xa6rt vanlig at spesielt lavprisselskaper b\xc3\xa6rer likheter eller opererer delvis p\xc3\xa5 en lignende m\xc3\xa5te. Eksempler p\xc3\xa5 det er innleiing og leasing av fly, charter, eksterne ansettelser av mannskap, korttidskontrakter ogs\xc3\xa5 videre. _NEWLINE_Markedsf\xc3\xb8ringen til et slikt selskap kan v\xc3\xa6re en utfordring. For \xc3\xa5 kalle seg et flyselskap m\xc3\xa5 man som regel v\xc3\xa6re godkjent \xe2\x80\x93 inneha en lisens kalt Air operator's certificate (AOC) \xe2\x80\x93 fra det nasjonale Luftfartstilsynet. Dette fikk blant annet norske FlyNonstop erfare, da Luftfartstilsynet i oktober 2012 gikk ut med en pressemelding som kritiserte selskapets markedf\xc3\xb8ring som flyselskap."